Informácia o výsledkoch rokovaní ministra zahraničných vecí Slovenskej republiky Jána Kubiša v New Yorku a Washingtone v dňoch 16. - 19. 12. 2007 v súvislosti s ukončením nestáleho členstva Slovenskej republiky v Bezpečnostnej rade OSN

V súvislosti s ukončením nestáleho členstva Slovenskej republiky v Bezpečnostnej rade OSN uskutočnil minister zahraničných vecí SR Ján Kubiš v dňoch 16. – 19. 12. 2007 návštevu New Yorku a Washingtonu.  

Minister zahraničných vecí SR počas návštevy v New Yorku uskutočnil rokovanie s generálnym tajomníkom OSN Pan Ki-munom, námestníkom generálneho tajomníka OSN pre mierové operácie Jean-Marie Guéhennom a s predsedom 62. Valného zhromaždenia OSN Srgjanom Kerimom. Taktiež sa zúčastnil na rokovaní k téme reformy bezpečnostného sektora s predstaviteľmi Sekretariátu a s úzkym okruhom blízkych partnerov (core group) spolupracujúcich na tejto téme, na pracovnom obede členov BR OSN s GT OSN na pozvanie ministra zahraničných vecí Talianska Massima D´Alema a na neverejnom zasadnutí BR OSN k otázke statusu  Kosova. 
Zároveň minister ZV SR Ján Kubiš uskutočnil bilaterálne rokovania s predsedom vlády Srbska Vojislavom Koštunicom a stálym predstaviteľom Ruskej federácie pri OSN Vitalijom Čurkinom, na ktorých dominovala otázka riešenia budúceho statusu Kosova. 

V rámci návštevy Washingtonu rokoval minister ZV SR Ján Kubiš so štátnym tajomníkom MZV USA Nicholasom Burnsom. 

Rokovanie s GT OSN Pan Ki-munom
Hlavnými témami rokovania bol aktuálny vývoj v otázke Kosova, budúce aktivity SR v otázke reformy bezpečnostného sektora, reforma OSN, situácia v Afganistane a otvorenie Centra pre prevenciu konfliktov v Ašchabáde (Turkménsko). GT OSN Pan Ki-mun v úvode stretnutia vysoko ocenil pôsobenie SR ako nestáleho člena BR OSN a tiež spoluprácu so stálym predstaviteľom SR a Stálou misiou SR pri OSN v New Yorku.

K otázke Kosova minister ZV J. Kubiš prezentoval záujem SR na prijatí všeobecne akceptovateľného riešenia a neprijateľnosti jednostranných krokov v tejto otázke, ktorá je mimoriadne zložitá a pozorne sledovaná nielen delegáciou SR v BR OSN, ale aj verejnosťou, vládou, parlamentom a všetkými politickými stranami na Slovensku. Pre SR bude podstatné,  aby sa situácia v regióne nedestabilizovala. V tejto súvislosti SR zachová svoju prítomnosť v KFOR a je pripravená vyslať svojich predstaviteľov do misie EÚ. Pre SR predstavuje rezolúcia BR OSN č. 1244 dostatočný právny základ pre vyslanie misie. SR očakáva výsledky správy UNMIKu, ktorú prerokuje BR OSN v januári 2008. V rozhovore bolo zdôraznené, že SR preferuje, aby rozhodnutia boli zastrešované OSN resp. BR OSN. 
Minister ZV J. Kubiš tiež informoval, že po jednostrannom vyhlásení nezávislosti Kosova nie je SR pripravená uznať jeho nezávislosť. Pre SR je mimoriadne dôležité, aby boli  rešpektované a v rámci možností zohľadnené záujmy Srbska, keďže nevyvážené opatrenia by mohli srbskú stranu posunúť do izolácie. SR je proti vytváraniu prepojení medzi otázkou riešenia situácie Kosova s európskou integráciou Srbska, čo by mohlo tlačiť Srbsko k samoizolácii na úkor bezpečnosti oblasti západného Balkánu.

GT OSN Pan Ki-mun k otázke Kosova uviedol, že túto tému považuje stále za mimoriadne citlivú a  očakáva, že práve BR OSN mu dá presnejšie usmernenie, akú úlohu bude v budúcnosti GT OSN v Kosove zohrávať, resp. aký mandát mu BR OSN schváli. GT OSN dúfa, že pri hľadaní riešenia sa podarí vyhnúť zhoršeniu bezpečnostnej situácie a politického vývoja v Kosove i Srbsku. V každom prípade bude treba venovať zvýšenú pozornosť posilneniu vlády zákona v Kosove. K otázke vyslania misie zaujme GT OSN stanovisko v krátkom čase. Z jeho pohľadu je Kosovo agenda, ktorú musí riešiť predovšetkým Európa a v ktorej by mala rozhodujúcu úlohu zohrávať EÚ. GT OSN tiež uviedol, že z jeho pohľadu bude tiež dôležité, aby sa pri akomkoľvek riešení zohľadnili aj postoje a obavy Srbska a minimalizovala negatívna reakcia z jeho strany.

V ďalšej časti rozhovoru minister ZV J. Kubiš pripomenul záujem SR na pokračovaní aktivít vo vedení skupiny priateľov v otázke reformy bezpečnostného sektora (SSR), v ktorej bolo Slovensko aktívne počas celého obdobia svojho členstva v BR OSN; vyslovil podporu iniciatívam GT OSN v rámci reformy OSN; ponúkol podporu SR v prípadných návrhoch týkajúcich sa zefektívnenia činnosti organizácie a vo vzťahu k Afganistanu zdôraznil odhodlanie SR pokračovať v angažovaní sa v mierovom procese v tejto krajine. Minister ZV J. Kubiš pripomenul tiež ponuku SR poskytnúť skúsených diplomatov a expertov SR na miesta v Sekretariáte OSN a ocenil prípravu otvorenia novozriadeného Centra pre prevenciu konfliktov v Ašchabáde.

Rokovanie s námestníkom generálneho tajomníka OSN pre mierové operácie Jean-Marie Guéhennom
	Námestník GT OSN J.M. Guéhenno ocenil všetky doterajšie aktivity SR v oblasti SSR. Odbor pre mierové operácie (DPKO) je SR vďačný za profil, ktorý v ostatnom období v rámci OSN dostala téma SSR. Je významné, že sa témy SSR v BR OSN tak aktívne, vysoko profesionálne a zároveň citlivo ujala menšia krajina bez bočných záujmov, historického zaťaženia alebo skrytej agendy. Osobitne vyzdvihol priebeh a výsledky nedávneho medzinárodného seminára k SSR v Kapskom Meste, ktorý spoluorganizovali JAR a SR a najmä dobrú účasť a priame zapojenie samotných afrických krajín. Tiež ocenil vytvorenie a doterajšiu činnosť skupiny priateľov pre SSR, ktorá vznikla z podnetu SR.
	Zo strany zástupcu GT OSN bola zdôraznená citlivosť témy SSR, ktorá má priamy dopad na samotnú podstatu štátu a jeho suverenitu. Konštatoval, že správa GT OSN o prístupoch k SSR bude substantívna a užitočná, nemôže však byť nadmerne ambiciózna. 

Minister ZV J. Kubiš plne podporil potrebu komplexného prístupu k SSR a potvrdil pokračovanie angažovanosti SR v téme SSR. Ubezpečil partnera, že SR bude naďalej koordinovať prácu skupiny priateľov pre SSR a tiež úzko spolupracovať s členmi BR OSN pri ďalšom rozvíjaní témy SSR. Zdôraznil, že významným momentom v blízkej budúcnosti bude očakávané vydanie komplexnej správy GT OSN o prístupoch OSN k SSR (január 2008).

Rokovanie s predsedom 62. Valného zhromaždenia OSN Srgjanom Kerimom
Minister ZV J. Kubiš ubezpečil partnera, že Slovensko chce pokračovať vo svojej angažovanosti v agende SSR, ktorú začalo v BR OSN a diskusiu o otázke podpory SSR v postkonfliktných krajinách chce SR preniesť aj na pôdu VZ OSN. 
Predseda 62. VZ OSN S. Kerim ocenil predmetnú iniciatívu SR. V tomto kontexte uviedol, že  v záujme získania solídnej podpory vo VZ OSN bude potrebné, aby návrh SR bol dôkladne prerokovaný so širokým okruhom členských krajín. 

V rámci diskusie o otázke Kosova minister ZV J. Kubiš informoval partnera o priebehu diskusie BR OSN k správe Trojky. Zdôraznil, že pretrváva názorová nezhoda BR OSN v otázke postupu riešenia konečného štatútu Kosova a z uzatvoreného zasadnutia BR OSN bolo vydané len technické komuniké predsedu BR OSN. 

Predseda 62. VZ OSN S. Kerim informoval, že navrhol Trojke EÚ i samostatne Slovinsku (ako nadchádzajúcemu PRES) usporiadanie spoločného zasadnutia OSN a EÚ o spolupráci a jeho návrh bol prijatý so záujmom. Zasadnutie by podľa partnera poukázalo na dobrú spoluprácu EÚ s OSN a prispelo by k posilneniu povedomia širšieho členstva OSN o nemalom prínose EÚ pre OSN a medzinárodný multilateralizmus. Minister ZV J. Kubiš podporil túto iniciatívu a prisľúbil angažovanosť v kontakte so svojím rezortným partnerom zo Slovinska. 

Rokovania s predstaviteľmi Sekretariátu a core group k problematike reformy bezpečnostného sektora
Cieľom neformálneho stretnutia bolo aj vo svetle končiaceho sa nestáleho členstva SR v BR OSN zhodnotiť doterajšie aktivity smerom k presadzovaniu témy SSR na pôde BR OSN a prediskutovať možné ďalšie kroky.  

Minister ZV J. Kubiš poďakoval za doterajšiu angažovanosť a potvrdil, že SR bude aj naďalej pokračovať v aktivitách spojených s SSR aj po ukončení členstva v BR OSN, pričom počíta a spolieha sa na podporu BR OSN, ako i ďalších kľúčových hráčov. Zámerom SR je udržať pragmatický prístup k uvedenej téme a pracovať so všetkými členmi VZ OSN. 

V diskusii všetci prítomní partneri vysoko ohodnotili spôsob, akým sa SR zhostila uvedenej témy, ocenili doterajšie líderstvo SR a odvedenú prácu na tomto poli, pričom obzvlášť vyzdvihli priebeh a výsledky seminára v JAR a potvrdili záujem, aby SR ostala aj naďalej angažovaná v uvedenej téme. 
Zástupcovia Sekretariátu označili pripravovanú správu GT OSN o prístupoch k SSR za začiatok novej éry v rámci OSN, ktorá si bude vyžadovať podporu a angažovanosť jej členských štátov. Poukázali na potrebu OSN zamerať sa taktiež na hľadanie expertov v otázke SSR, ktorí budú pripravovať návrhy a štúdie. V tomto smere sa Sekretariát spolieha práve na členské štáty, ktoré by taktiež mali definovať svoje potreby a záujmy. OSN preto plánuje zorganizovať celý rad seminárov s regionálnym zameraním a prístupom, zintenzívniť koordináciu medzi jednotlivými relevantnými zložkami OSN a osloviť donorov na zabezpečenie nástrojov a prostriedkov na realizáciu zámerov v oblasti SSR. Ako vzor pri organizovaní obdobných podujatí bolo v rámci diskusie navrhnuté použiť formát úspešného seminára v Kapsom Meste, ktoré organizovala SR s JAR. 

Neverejné zasadnutie BR OSN k otázke statusu Kosova 
Na neverejnom zasadnutí BR OSN vystúpili predstavitelia oboch rokovacích strán a všetci členovia BR OSN. Premiér Srbska V. Koštunica vo vystúpení kládol dôraz na právne aspekty, kým predstaviteľ Tímu jednoty Kosova F. Sejdiu zdôrazňoval potrebu zohľadniť pri určení statusu Kosova kontext  a okolnosti, ktoré predchádzali násilnému rozpadu bývalej Juhoslávie a krvavému konfliktu ukončenému zásahom NATO v r. 1999. Na zasadnutí, ktorému predsedal minister ZV Talianska M. D’Alema, sa zúčastnil aj GT OSN. Rusko počas svojho vystúpenia distribuovalo obnovený návrh svojich kľúčových prvkov návrhu vyhlásenia predsedníctva BR OSN, do ktorých pridalo podnet na vypracovanie tzv. cestovnej mapy.
	SR vystúpením ministra ZV J. Kubiša opakovane zdôraznila svoje stanovisko -predovšetkým potrebu zohľadniť kontext regionálnej stability a bezpečnosti. SR pripomenula prijaté závery Európskej rady ku Kosovu zo dňa 14.12.2007, ktoré plne podporuje. Súčasne vyzvala strany, aby dodržali záväzky vyplývajúce z tzv. Newyorkskej deklarácie, vrátane zrieknutia sa nátlaku silou (napr. prerušním dodávok vody, elektriny), ktoré by mohli viesť k humanitárnej katastrofe s destablizujúcim účinkom. Kosovo, ako potvrdili aj závery ER je prípadom sui generis, precedens nie je ipso iure normotvorným aktom medzinárodného práva. Slovensko, tak ako mnohí v EÚ, vidí budúcnosť krajín regiónu západného Balkánu v integrácii do EÚ, kam pevne patrí aj Srbsko. Medzi otázkou statusu Kosova a európskou integráciou Srbska nesmie byť žiadne umelé prepojenie.

Rokovanie so štátnym tajomníkom MZV USA Nicholasom Burnsom
Rokovanie bolo zamerané na pôsobenie SR v BR OSN a aktuálne medzinárodné otázky – západný Balkán, summit NATO, Rusko, Ukrajinu. 

Predstaviteľ USA vysoko ocenil dvojročné pôsobenie SR na poste nestáleho člena BR OSN ako aj veľmi dobrú spoluprácu SR a USA v tomto orgáne. V citlivej otázke Kosova si obe strany predstavili svoje aktuálne postoje ako aj situáciu – vnútropolitickú a zahraničnopolitickú, v ktorej sa ich východiská formujú. V súvislosti s bukurešťským summitom NATO bolo diskutované najmä ďalšie rozširovanie Aliancie o balkánske krajiny. N. Burns informoval o ďalších krokoch vo vzťahu k Rusku po jeho odstúpení od ZoKOS a J. Kubiš o predpokladanom vývoji na Ukrajine. Na záver obaja predstavitelia potvrdili odhodlanie vyvíjať spoločné úsilie na odstránenie vízovej povinnosti SR vo vzťahu k USA.

Záver
Návšteva ministra ZV SR J. Kubiša v New Yorku a vo Washingtone bola úspešná  tak z multilaterálneho, ako aj z bilaterálneho hľadiska. Jej realizácia bola načasovaná v súvislosti s ukončením nestáleho členstva SR v Bezpečnostnej rade a s úsilím SR opätovne potvrdiť záujem pokračovať v ďalších aktivitách pri presadzovaní témy reformy bezpečnostného sektora na pôde OSN. 
Jednou z hlavných tém rokovaní bola problematika riešenia budúceho statusu Kosova. Rokovania ministra ZV J. Kubiša v New Yorku a vo Washingtone potvrdili záujem partnerov o prezentáciu a objasnenie postojov SR na túto aktuálnu a citlivú politickú otázku.